google/wiki40b huggingface dataset:
Daikto sulaikymas

Daikto sulaikymas – prievolių įvykdymo užtikrinimo būdas; daikto valdytojo, turinčio reikalavimo teisę į daikto savininką, teisė sulaikyti jo daiktą tol, kol bus patenkintas reikalavimas (CK 4.229 str.).
Teisės normos, reguliuojančios asmeniui priklausančio daikto sulaikymą, Lietuvos Respublikos Civiliniame kodekse priskiriamos daiktinei teisei, tačiau daikto sulaikymo teisė taip pat yra paminėta VI knygos I dalies IV skyriuje CK 6.69 str., kaip viena iš galimų kreditoriaus interesų gynimo priemonių. Taigi, nors daikto sulaikymo institutas nėra tiesiogiai priskirtas prie prievolių įvykdymo užtikrinimo būdų, teisės normos, reglamentuojančios šią sritį, pagal savo esmę, prigimtį ir formulavimą yra artimos prievolių įvykdymo užtikrinimo priemonėms.
Daikto sulaikymo teisės paskirtis yra suteikti papildomas garantijas kreditoriui. Šis teisės institutas skatina skolininką tinkamai ir laiku įvykdyti pagrindinę savo prievolę, nes jam gresia nepalankios turtinės pasekmės. Daikto sulaikymo atveju neigiamos pasekmės jo savininkui pasireiškia tuo, kad negrąžinamas jam priklausantis turtas, kuris gali būti reikalingas jo veiklai, taip pat dėl tokio sulaikymo skolininkas gali patirti nuostolių.
Vitalija Tuomaitė

Pasiekimai

Krepšininkė 1982, 1983, 1989, 1990 ir 1999 metais tapo Lietuvos, 1985 ir 1987 metais – Europos čempione. 1983-aisiais V. Tuomaitė Europos jaunių čempionate iškovojo sidabro, 1988 metų Seulo olimpinėse žaidynėse – bronzos medalius.
1982–1998 metais krepšininkė Lietuvos rinktinės sudėtyje sužaidė 63 rungtynes, per kurias pelnė 480 taškų.
Ricardo Teixeira

Ricardo Terra Teixeira (g. 1947 m. birželio 20 d.) yra dabartinis ir aštuonioliktasis Brazilijos futbolo konfederacijos prezidentas (CBF). Pareigas eina nuo 1989 m. sausio 16 d. Texeira liks poste iki 2014 m. FIFA pasaulio futbolo čempionato pabaigos.
Ricardo Teixeira vedė Lúcia Havelange, João Havelange dukterį. 1997 m. po beveik 30 metų vedibinio gyvenimo pora išsiskyrė.
Templė

Templė – strypas, lynas, naudojamas kam nors įtempti, pritvirtinti. Ji yra templinių ginklų, įvairių konstrukcijų sudedamoji dalis.

Lankų templės

Šaunamasis lankas veikia kaip spyruoklės ir stygos mechanizmas, kuriame templė, atlikdama stygos vaidmenį, turi atlaikyti didelį krūvį. Įtempiant templę, lenkiamame lanke sukaupiama potencinė energija. Atleidus templę, ši energija virsta kinetine energija. Išlaisvinta spyruoklės principu veikiančio lanko energija, jai stengiantis grįžti į ramybės būseną, perduodama į templę, kuri šią energiją perduoda išsviedžiamai strėlei.
Tradicinės senųjų lankų templės gaminamos iš suvytų kanapinių virvių, sausgyslių, šilko, odos. Šiuolaikiniams lankams naudojamos templės iš atsparių sintetinių medžiagų. Priklausomai nuo lanko stiprumo ir jo konstrukcijos, templės parenkamos atitinkamo ilgio, sudarytos iš įvairaus skaičiaus gijų.

Kitos naudojimo sritys

Templės, kai jų neveikia gniuždymo jėgos, gali būti įrengiamos statybos objektuose, pakabinamose konstrukcijose, jomis tvirtinamos erdvinių ryšių sistemos. Jų pagalba tvirtinami balkonai ir stogeliai (atsisakant kolonų krūviui laikyti), vantiniai tiltai, erdviniai fasadai. Templių naudojimu paremtos gelžbetonio konstrukcijų įtempto armavimo technologijos, kai konstrukcijos armuojamos įtemptais aukšto atsparumo plieno lynais ir strypais, vantų ir templių sistemomis. Metalinės templės tvirtinamos prie inkaro, įtempiamos sąvaržos pasukimu, nenaudojant papildomos įrangos. Plieninę betono armatūrą bandoma pakeisti templėmis iš stiklo pluošto.
Nahuel DL-43

Konstrukcija

Tanko konstruktorius pulkininkas leitenantas Alfredas Baizis (Alfredo Baisi). Tanko pavadinimas Nahuel mapudungunų kalba reiškia 'jaguaras'.
Tanko bokštelis buvo ginkluotas 75 mm patranka (perdirbta Krupo 1909 m. modelio lauko patranka, kurią naudojo Argentinos armija).
Konstrukcija panaši į JAV tanko M4 Sherman bei ankstyvųjų versijų M3 Grant konstrukciją, bet turėjo nuolaidžius šarvus. Nahuel nebuvo „Šermano“ kopija, bet jo konstrukcija buvo įtakota M4 konstrukcijos.
Įgulą sudarė 5 žmonės – vadas, taikytojas, užtaisytojas, vairuotojas, antrasis vairuotojas.

Gamyba

Kompanija Arsenal Esteban de Luca (Buenos Airės) pagamino 12 šio tanko vienetų ir 1 medinį maketą. Daugiau šio tanko Argentinos armija neužsakė, nes rinkoje buvo daug pigių „Šermanų“. Keletą jų Argentinai 5-tojo dešimtmečio pabaigoje perdavė D. Britanija.
Terminas

Terminų žodynas
Norėdami surasti ieškomo žodžio paaiškinimus – paieškos langelyje įveskite norimą žodį arba paiešką atlikite pasinaudodami abėcėlės raidėmis.
Visa kurios nors mokslo šakos termininių sąvokų sistema turi kuo pilniau ir tiksliau atsispindėti terminų žodynuose. Dėl to juose turi būti racionaliai pateikiami visų tipų sudėtiniai terminai. Antra vertus, terminų žodynuose nuorodomis ir kitais leksikografinės technikos elementais turi būti norminamos taip pat ir ydingos gramatinės konfigūracijos bei vartosenai neteikiamų sudėtinių terminų transformai. Šio mūsų žodyno skyrelio tikslas – kritiškai panagrinėti visų tipų sudėtinių terminų pateikimą ir jų apibrėžimus. Toks nagrinėjimas laikytinas terminų žodynų mokslinės instrukcijos sudarymo parengiamuoju etapu.
Lietuviškų terminų žodynų leksikografijos istorija neturi šimtamečių tradicijų; pirmieji spausdinti šios srities žodynėliai pasirodė tik XX a. pradžioje. Kitų tautų kalbomis ypač anglų ir vokiečių, terminų žodynai buvo sudarinėjami ir leidžiami jau per visą XIX a. ir net dar anksčiau. Iki 1940 m. Lietuvoje buvo išleisti 8 terminų žodynai. Šiek tiek įvairių sričių terminų randame taip pat tuo laikotarpiu išleistuose tarptautinių žodžių žodynuose. Be to, ne Lietuvoje tuo metu buvo išleisti dar du lietuviški terminų žodynėliai. Pokario metais mūsų respublikoje išleista 16 dvikalbių terminų žodynų ir apie 30 atskirų mokslo šakų (daugiausia – technikos) terminų biuletenių. Pagal terminų žodynų skaičių ir jų apimtį mūsų respublika užima vieną pirmųjų vietų sąjunginių respublikų tarpe.
Padagai (Klaipėda)

Geografija

Kaimas yra 11 km nuo Veiviržėnų, 4 km nuo Judrėnų, 9,5 km į šiaurės rytus nuo Švėkšnos. Ribojasi su Pajudrio, Kurmių kaimais. Rytiniame pakraštyje yra Kelvėtų miškas, teka upė Graumena. Pro kaimą eina kelias iš Švėkšnos pro Vainotiškę į Judrėnus.

Istorija

1820 m., po Švėkšnos dvaro padalijimo, žemės priklausė Gedminaičių dvarui. 1846 m. bažnyčios sudarytame sąraše minimas Paryžiaus kaimas (wieś Paryž), kuriame gyveno Šlevinsko šeima. 1869 m. kovo 26 d. patvirtintas nurodymas, kad iš Gedminaičių dvaro paskirtas žemės plotas 75 dešimtinės (~82 ha) Astreikiškių (Астрейкишки)  kaimo gyventojams. 1877 m. rugsėjo 15 d. Raseinių apskrities matininkas Severinas Chotkevičius atliko matavimus ir minėtą plotą padalino į 25 dalis po 3 deš. (3,3 ha), kurias paskirstė 20-čiai savininkų, tarp kurių buvo ir Šlevinskų pavardės. Keletui savininkų atiteko po kelis sklypus, kiti iš karto pardavė savus sklypus kaimynams.
1923 m. gyventojų surašymo duomenimis jau ši vietovė minima: Padagų kaimas. Buvo 14 sodybų ir gyveno 59 žmonės. 1965 m., įvykdžius žemių melioracijos projektus, kaimo beveik neliko. 2001 metais buvo tik 3 gyventojai.
Alytaus rajono savivaldybės taryba 2011–2015 m.

Alytaus rajono savivaldybės taryba – Lietuvos Respublikos Alytaus rajono savivaldybės atstovaujamoji institucija, išrinkta ketveriems metams savivaldybių rinkimuose, vykusiuose 2011 m. vasario 27 d. 1994 m. liepos 7 d. Lietuvos Respublikos savivaldybių tarybų rinkimų įstatymo Nr. I-532 2010 m. liepos 20 d. redakcijos nustatyta tvarka daugiamandatėje rinkimų apygardoje, remiantis visuotine ir lygia rinkimų teise, slaptu balsavimu proporcine rinkimų sistema, pagal Lietuvos Respublikoje registruotų politinių partijų pateiktus kandidatų sąrašus bei iš išsikėlusių kandidatų, jeigu jų išsikėlimą parašais parėmė ne mažiau kaip dešimt procentų skaičiuojant vienam savivaldybės tarybos nario mandatui, bet ne mažiau kaip 100 tos savivaldybės rinkėjų.

Veikla

Pirmasis savivaldybės tarybos posėdis įvyko 2011 m. balandžio 14 d. Koaliciją sudarė Tėvynės sąjunga - Lietuvos krikščionys demokratai, Naujoji sąjunga ir partija Tvarka ir teisingumas. Alytaus rajono savivaldybės meru 18 balsų išrinktas Algirdas Vrubliauskas. Mero pavaduotoju taip pat 18 balsų paskirtas Gediminas Krasauskas.
Libracija

Libracija – matomas periodinis Mėnulio svyravimas (lingavimas).
Kadangi Mėnulio apsisukimo apie savo ašį ir jo apskriejimo apie Žemę periodai yra beveik sinchroniniai, į Žemės paviršių yra atsukta visą laiką tik viena Mėnulio pusė. Bet dėl Mėnulio orbitos ekscentriciteto, jo kampinis skriejimo orbita greitis skiriasi nuo jo apsisukimo kampinio greičio. Jam esant perigėjuje, sukimasis aplink ašį yra lėtesnis, negu orbitos judėjimas. Tai suteikia mums galimybę pamatyti apie 8° ilgumos, kuri papildomai išneria iš dešinės jo pusės. Atitinkamai, Mėnuliui esant apogėjuje, stebime tą patį reiškinį, tiktai kitame jo pakraštyje. Tai yra Mėnulio ilgumos libracija.
Mėnulio orbitos posvyris į Žemės ekliptikos plokštumą, kuris yra lygus 5,1°, sudaro įspūdį, kad Mėnulio sukimosi ašis tai priartėja prie mūsų, tai nutolsta, sukeldama platumos libraciją.
Mėnulis yra nutolęs nuo mūsų planetos centro apie 60 Žemės spindulių. Esantis Žemėje stebėtojas, jai besisukant apie savo ašį, gali matyti kiek kitą Mėnulio paviršiaus dalį, nors skirtumas yra tiktai ±1°. Tokia libracija vadinama parine arba paralaksine.
Galiausiai, Mėnulio disko lingavimams turi įtakos ir fizinė libracija, tai yra Mėnulio masės centro svyravimas. Jo amplitudė yra tik apie ±0,04°, taigi jis beveik nepastebimas.
Širdys

Siužetas

Filmas "Širdys" apie tuos laikus, kai dar nebuvo interneto, mobiliųjų telefonų, feisbuko ar instagramo. Kai jausmai buvo grynesni, kai dažniau pakeldavome akis į dangų, kai kitas žmogus tapdavo svarbesnis už viską pasaulyje, kai širdys buvo tikros ir mokėjo plakti vienu ritmu...
Istorija rutuliojasi jau po 1990-ųjų, toli nuo miesto šurmulio vaizdingame gamtos prieglobstyje įsikūrusioje sanatorijoje. Tik šios įstaigos gyventojai – ne kokie nors senukai, o stebuklo belaukiantys paaugliai. Jie serga širdies ligomis. Kai kurie viltingai laukia donorų... Į šią sanatoriją ir patenka vaikinukas Saulius, neblogas bėgikas, netikėtai susmukęs distancijos vidury. Kaip ir dera paaugliui, Saulius dygus ir pasišiaušęs, nenorintis suprasti, kodėl atsidūrė tokioje vietoje ir nuo pat pirmų dienų nelinkęs bičiuliauti su aplinkiniais. Jau pačią pirmąją dieną Sauliui į akį krinta sanatorijos senbuvė, donoro širdies belaukianti Milda. Nors visi tikina Saulių, kad mergaitė – ne jo nosiai, vaikinukas neketina pasiduoti. Įprastas paaugliškas susižavėjimas palaipsniui perauga į tikrą pirmąją meilę. Tokią, kuri negirdi proto balso, kuriai neįmanoma atsispirti, kuri yra pavojinga, kuri išlieka visam gyvenimui ir yra stipresnė net už mirtį.
The Legend of Zelda: Majora's Mask

Apie žaidimą

„Majora's Mask“ buvo išleistas 2000 m. „Nintendo 64“ konsolei ir yra ankstesnio, didelio populiarumo sulaukusio žaidimo „The Legend of Zelda: Ocarina of Time“ tęsinys. Įvykdęs misijas praėjusiame žaidime, herojus-berniukas Link iškeliavo ieškoti prarasto draugo (fėjos Navi), kaip Prarastajame miške buvo užpultas dviejų fėjų, Tael ir Tatl. Jos nubloškė Link ant žemės nuo žirgo. Tuomet pasirodė herojus, dėvintis paslaptingą kaukę, kuris pagrobė iš Link jo turėtą stebuklingą Laiko okariną. Atsigavęs Link puolė jos susigrąžinti, tačiau herojus su kauke pagrobė ir Link žirgą Eponą. Link bandė jį pasivyti ir per tunelį nukrito į paralelinės dimensijos pasaulį Terminą, kuriame jis herojaus su kauke yra paverčiamas mediniu žmogeliuku. Fėja Tatl atsilieka nuo herojaus su kauke ir yra priversta palaikyti kompaniją Link, kuris siekia atgauti žmogišką pavidalą ir Laiko okariną. Atvykęs į Laikrodžio miestą jis sužino, kad mėnulis per tris dienas nukris ant Terminos ir ją sunaikins.
Žaidimo eigoje žaidėjas iš trečiojo asmens perspektyvos valdo herojų Link. Žaidimas yra susietas su laiku − per 3 dienas (72 valandas) Link turi išgelbėti Terminą nuo krentančio mėnulio. Su atgautos Laiko okarinos pagalba Link gali grąžinti laiką į praeitį ir nuolat pradėti papildomas misijas, kurios veda išgelbėjimo link. Grodamas okarina Link gali sulėtinti ar paspartinti laiką. Žaidimo eiga priklausoma nuo laiko − kai kurie veikėjai pasirodo ar įvykiai įvyksta tik tam tikru laiku. Grąžindamas laiką į įvykių pradžią Link praranda visus sugebėjimus ir surinktus pinigus, jei prieš tai nepasideda jų į banką. Taip pat, Link nepraranda rastų kaukių. Žaidime Link gali surasti 24 kaukes. Uždėjus kaukę, ji suteikia herojui įvairių, nebūdingų žmogiškajam pavidalui, savybių, pavyzdžiui, paverčia mediniu žmogeliuku, kuris gali skristi, arba Zoros rasės būtybe, kuri gali greitai plaukti ir būti po vandeniu. Kai kurios iš kaukių yra papildomos, o be kai kurių neįmanoma užbaigti žaidimo. Žaidime yra įvestas virtualus žurnalas, kuriame rašomi vykstantys įvykiai, kad žaidėjas nepasimestų tarp kartojamų 3 dienų laikotarpio įvykių.
Tradiciškai „The Legend of Zelda“ žaidimams, „Majora's Mask“ yra kovų su kardu, šalutinių misijų, trofėjų ieškojimo derinys. Misijos ir siužeto detalės sužinomos iš tekstinių dialogų su kitais veikėjais. Atnaujintoje „3DS“ versijoje įvesta kai kurių pakeitimų lyginant su „Nintendo 64“ versija: pakeistas laikrodžio atvaizdavimo interfeisas, pakeista kovų su daugeliu „bosų“ mechanika, įvestas visiškai naujas žvejojimo minižaidimas ir kita.
Hughes H-4 Hercules

Populiariojoje kultūroje

Lario Naiveno ir Stiveno Barnso fantastinėje knygoje Svajonių parkas žaistame lauko vaidmenų žaidime šį lėktuvą pagrobia forų genties šamanai. Jo išvadavimas yra pagrindinis žaidimo tikslas.
Kapšelis

Sėklidžių kapšelis (arba tiesiog kapšelis; lot. scrotum) – odinis maišelis, kuriame yra dvi sėklidės ir jų priedai. Jis yra išsidėstęs tarp varpos ir išangės. Moteriškasis atitikmuo vaisiaus vystymosi stadijoje yra didžiosios lytinės lūpos.
Kapšelio pagrindinė funkcija – laikyti sėklides temperatūroje, kuri yra šiek tiek žemesnė nei viso kūno. Žmogaus sėklidės paprastai būna 34,4 °C temperatūroje, o normali kūno temperatūra (apie 36,6 °C) gali pakenkti spermai. Temperatūra yra reguliuojama taip, kad esant žemesnei temperatūrai, kapšelis susitraukia, šitaip pritraukdamas sėklides prie šilto kūno, o esant šiltai temperatūrai kapšelis atsipalaiduoja.
Kapšelio oda yra pigmentuota, apaugusi retais plaukeliais, per vidurį yra embrioninė siūlė (savotiška sėklidžių pertvara). Sėklidžių kapšelis lytinės brandos metu apauga plaukeliais. Kapšelis taip pat yra gana jautri erogeninė zona.
Telšių Ateities pagrindinė mokykla

Istorija

1995 m. rugsėjo 1 d. atidaryta Telšių 8-oji vidurinė mokykla. Jos atidaryme dalyvavo prezidentas Algirdas Brazauskas ir LR švietimo ir mokslo ministras Vladislovas Domarkas. 1995 m. mokyklą pradėjo lankyti 764 mokiniai, sudarytos 33 klasės. 1996 m. balandžio 13 d. atidarytas mokyklos plaukimo baseinas. 1999 m. gruodžio mėn. įvyko referendumas dėl vardo mokyklai suteikimo. Bendruomenė balsavo už „Ateities“ vidurinės mokyklos pavadinimą. 2002 m. mokyklą lankė 1049 mokiniai, kurie mokėsi 43 klasėse.

Mokyklos himnas

„Ateities himnas“
Mokslas tai raktas į šviesų rytojų,

Kuriuo mokykla atrakina vartus.

Laimingi, kurie šitą raktą brangina

Ir saugoja savo širdy.
Čia šviesios akys mus pasitinka,

Tarsi antra sava šeima.

Ir džiaugsmo ir liūdesio mums pakanka,

Kai mokomės būti drauge.
Pried.:

Tu „Ateitis“ saulės spindulys,

Šildai mus ir mokai.

Tu mokykla brangi „Ateities“ kely,

Akmenis tu suskaldai.
Naujas etapas kasmet prasidės

Sušuksim, moksleivi, „Eime“!

Tu nepamiršk padėkot mokyklai,

Už šviesų pasaulio raktą.
Pried.:
Povilas Ivinskis

Biografija

1972 m. baigė Vilniaus universitetą. 1983 m. biologijos mokslų kandidatas.
Nuo 1970 m. zoologijos ir parazitologijos instituto (nuo 1989 m. Ekologijos institutas) mokslo darbuotojas, Entomologijos laboratorijos vadovas, vyresnysis mokslo darbuotojas. 1993–2004 m. Vilniaus pedagoginio universiteto dėstytojas.
Nuo 1983 m. Europos lepidopterologų draugijos, Tropinių drugių asociacijos narys. 2007 m. Lietuvos raudonosios knygos redakcinės kolegijos narys ir vienas autorių.

Mokslinė veikla

Aprašė daugiau kaip 30 Vidurinės Azijos, Mongolijos, Kinijos, Artimųjų Rytų naujų drugių rūšių. 1974–2000 m. organizavo apie 20 ekspedicijų po Vidurinę Aziją, Kaukazą, Tolimuosius Rytus. Surinko didžiausią Lietuvoje drugių kolekciją, kuri saugoma Ekologijos institute. Jo vardu pavadinta keletas rūšių, viena – Povilasia – sprindžių gentis. Paskelbė daugiau kaip 150 mokslinių straipsnių.
Goraždė

Istorija

Pirmą kartą Goraždė paminėta 1379 metais. Nuo 1423 m. iki 1878 m. Goraždės miestas priklausė Osmanų imperijai. Nuo 1878 m. iki 1918 m. miestą valdė Austrija-Vengrija. Bosnijos karo metu, trukusiame nuo 1992 m. iki 1995 m. dėl miesto vyko įnirtingi mūšiai tarp bosnių ir serbų. 1993 m. miestas buvo paskelbtas JTO saugumo zona.
Juozas Karabinas

Juozas Karabinas (1852 m. – 1936 m. vasario 29 d. Šunkepiai, Šiluvos valsčius) – Lietuvos knygnešys, daraktorius.

Biografija

Valstietis. Vežė ir platino draudžiamąją lietuvišką spaudą nuo 1877 m. iki 1904 m. Spaudos parsigabendavo iš Tilžės ir Bitėnų, gaudavo iš kitų knygnešių ir iš Garšvių draugijos. Literatūra aprūpindavo Raseinių, Šiaulių, Panevėžio apskrities spaudos platintojus. Bendradarbiais buvo Jeronimas Dalbokas, Jurgis Bielinis ir kiti knygnešiai. 1893 m. policija jo daržinėje rado 220 lietuviškų knygų ir 26 brošiūras, už tai Vilniaus generalgubernatorius Piotras Orževskis 1893 m. spalio mėn. jį nubaudė vieno mėnesio areštu. 1900 m. įsteigė mokyklą Šunkepių kaime. Tais pačiais metais įskųstas dėl draudžiamosios lietuvių spaudos platinimo bausmės išvengė, nes užsitęsusi byla 1904 m. buvo nutraukta. 1905 m. revoliucinių įvykių dalyvis. Buvo kalinamas.
Sūnus Juozas Karabinas „Ganson“ tapo JAV imtynių čempionu, dalyvavo 1924 m. Olimpinėse žaidynėse, po trijų pergalių gavo traumą ir toliau varžybose nedalyvavo. Vėliau tapo profesionalu.
Knišino miesto žydų kapinės

Knišino miesto žydų kapinės (lenk. Cmentarz żydowski w Knyszynie) - žydų kapinės įkurtos Knišino mieste apie 1750 metus. Kapinės užima 1,1 ha plotą. Kapinėse šiuo metu yra apie 200 antkapių.
Penktas aukštas

Penktas aukštas – Vytauto Didžiojo universiteto studentų laikraštis, ėjęs 1991–1992 m. Kaune.

Istorija

Išėjo 3 numeriai. Tiražas 1991 m. ir 1992 m. – 2000 egz.
Vyriausias redaktorius Jonas Vitkauskas.
Seth Wescott

Seth Wescott (g. 1976 m. birželio 28 d.) – profesionalus snieglentininkas iš JAV.
Du kartus tapo olimpiniu snieglenčių kroso rungties nugalėtoju – 2006 ir 2010 m.
Vudu aistra

Turinys

Siuzana, britų diplomato žmona, atvyksta pas jį į Haitį, kur jis gyvena su seserimi Olga. Netrukus Siuzana supranta, kad Olga visai ne sesuo, o meilužė, be to, palaikanti intymius santykius ir su jų namų šeimininke. Negana to, naktimis ją pradeda kankinti košmarai, susiję su saloje paplitusiu vudu kultu...
Augustavo valsčius

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. dalis valsčiaus kaimų priklausė Lietuvos Didžiajai Kunigaikštystei, kita dalis kaimų priklausė iki 1569 m. Liublino unijos. Pagal 1920 m. liepos 12 d. Lietuvos ir Tarybų Rusijos taikos sutartį valsčius buvo priskirtas Lietuvos Respublikai. Dalis valsčiaus kaimų priklauso 1919–1954 m. egzistavusiam Kalino valsčiui. 1975–1998 m. priklausė Suvalkų vaivadijai.

Administracinis suskirstymas

Bernatkiai, Bialobžegai, Buras, Chomontovas, Čarnucha, Čerkesai, Gabove Grondai, Gliniskai, Grabava, Grabavos Kolonija, Gurai, Jablonskai, Jeziorkai, Jonava, Kalinas, Kalinas BSD, Komašuvka, Mazurkai, Mėta I, Mėta II, Mėtos Palivarkas, Mikolajuvekas, Nadavkai, Obuchovizna, Osovi Grontas, Ponižiai, Poselaniai, Promiskai, Pruska Mala, Pruska Velka, Rutki Novai, Rutki Starai, Stučanka, Šviderekas, Topiluvka, Turuvka, Tvardi Rugas, Ušciankai, Žarnava I, Žarnava II, Žarnava III, Želonė ir Žepiskiai.

Valsčiaus gamta

Dalis valsčiaus teritorijos yra Augustavo girioje ir Augustavo girininkijoje. Valsčiuje yra Bžozovų Grondo, Kalino ežero ir Senosios Rūdos draustiniai. Valsčiuje teka Mėtos ir Rospudos upės bei Augustavo ir Bistros vandens kanalai.
Vince Carter

Toronto „Raptors“

Atvykęs į Torontą 1998 m. ir pasižymėdamas savo šoklumo bei dėjimo sugebėjimais, komandai padėjo sumušti lankomumo rekordus nuo 2000 iki 2002 m., taip padidindamas ekipos vertę dvigubai iki paskutiniųjų savo dienų Toronte. Vincas buvo vienas iš pagrindinių pergalės kalvių komandoje, pirmą kartą atvesdamas ją į 2000 m. atkrintamųjų varžybas, padėdamas pelnyti 47 pergales ir pirmąją laimėtą atkrintamųjų varžybų seriją 2001 m. bei pasiekti Rytų konferencijos pusfinalį.

Naujojo Džersio „Nets“

Atstovaudamas naująjį klubą V. Karteris vidutiniškai pelnydavo 23,5 taško per rungtynes, daugiau sugriebdavo atšokusių kamuolių ir atlikdavo rezultatyvių perdavimų nei prieš tai būdamas Toronto „Raptors“ gretose. Įrašytas į dešimtuką devyniolikos skirtingų statistikos kategorijų „Nets“ komandoje, kaip pirmaujantysis pagal pelnytus taškus, rezultatyviuosius perdavimus, klaidas, pelnytus tritaškius, žaidėjo naudingumo reitingą ir pergalių santykį.

Orlando „Magic“

2009 m. birželio 25 d. buvo iškeistas į gimtojo miesto klubą Orlando „Magic“. Debiutavo 2009 m. spalio 28 d. žaisdamas prieš Filadelfijos „76ers“ ekipą. Šiose rungtynėse pelnęs 15 taškų ir atlikęs 2 rezultatyvius perdavimus padėjo sutriuškinti priešininkus. 2010 m. vasario 8 d. V. Karteris sužaidė sezono rungtynes, pelnydamas 48 taškus prieš Naujojo Orleano „Hornets“ ekipą.

Finikso „Suns“

2010 m. gruodžio 18 d. buvo iškeistas į Finikso „Suns“ klubą. Sudarė sėkmingą tandemą su Stivu Nešu, kuris, deja, nepadėjo patekti į atkrintamąsias varžybas, nes komanda buvo atsinaujinimo stadijoje. 2011 m. gruodžio 9 d. Karterio paslaugų buvo atsisakyta.

Dalaso „Mavericks“

2011 m. gruodžio 12 d. pasirašė trejų metų kontraktą su Dalaso „Mavericks“ klubu. 2013 m. vasario 13 d. pralenkė Larry Birdą pelnytų taškų kategorijoje, pataikydamas šešis tritaškius ir surinkdamas 17 taškų iš 26, surinktų trečiajame kėlinyje.

Memfio „Grizzlies“

2014 m. liepos 12 d. pasirašė ilgametį kontraktą su Memfio „Grizzlies“ klubu. Pasirodė tik viename iš 12 pirmųjų klubo rungtynių 2015–2016 sezone. Lapkričio 24 d. pralenkė Stivą Nešą pagal sužaistas rungtynes ir užėmė 31-ąją vietą šioje kategorijoje.